《白云庵晓起周墀绿萼初开偶忆宋侍郎张环读书于此》
清代·严长明

晓起先春禽，抱影坐檐际。疏钟渡寒窗，忽与暗香至。

添衣下阶除，满院但空翠。娟娟色映春，的的香入袂。

定屐苔痕深，目玩心与逝。缅昔张唐公，读书此高寄。

平生山水怀，获兹良已慰。芳躅等飞烟，余风在条肄。

修到知几生，攀花独长喟。

作者简介：（1731—1787）江苏江宁人，字冬友，一字道甫。乾隆二十七年，召试赐举人，授内阁中书，官至内阁侍读。历充《通鉴辑览》等书纂修官。有《归求草堂诗文集》等。